SL Uradni list Evropske unije L 13/43

UREDBA KOMISIJE (EU) 2016/55

z dne 19. januarja 2016

o spremembi Priloge I k Uredbi (ES) št. 1334/2008 Evropskega parlamenta in Sveta glede nekaterih aromatičnih snovi

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1334/2008 Evropskega parlamenta in Sveta z dne 16. decembra 2008 o aromah in nekaterih sestavinah živil z aromatičnimi lastnostmi za uporabo v in na živilih ter spremembi Uredbe Sveta (EGS) št. 1601/91, uredb (ES) št. 2232/96 in (ES) št. 110/2008 ter Direktive 2000/13 (1) in zlasti člena 11(3) Uredbe,

ob upoštevanju Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2) ter zlasti člena 7(5) Uredbe,

ob upoštevanju naslednjega:

(1) Priloga I k Uredbi (ES) št. 1334/2008 določa seznam Unije z aromami in izvornimi snovmi za uporabo v in na živilih ter pogoje njihove uporabe.

(2) Z Izvedbeno uredbo Komisije (EU) št. 872/2012 (3) je bil sprejet seznam aromatičnih snovi in ta seznam vključen v del A Priloge I k Uredbi (ES) št. 1334/2008.

(3) Navedeni seznam se lahko posodablja v skladu s skupnim postopkom iz člena 3(1) Uredbe (ES) št. 1331/2008 na pobudo Komisije ali na podlagi zahtevka, ki ga vloži država članica ali zainteresirana stran.

(4) Del A seznama Unije zajema ocenjene aromatične snovi brez opomb in aromatične snovi v postopku ocenjevanja, ki so označene z opombami 1 do 4 na navedenem seznamu.

(5) Evropska agencija za varnost hrane (EFSA) je zaključila oceno 5 snovi, ki so trenutno navedene na seznamu kot aromatične snovi v postopku ocenjevanja. Navedene snovi je Agencija ocenila v naslednjih ocenah skupin aromatičnih snovi: ocena FGE. 12rev5 (4) (št. FL snovi 07.041 in 07.224), FGE.63rev2 (5) (št. FL snovi 07.099 in 07.101) in ocena FGE.312 (6) (št. FL snovi 16.126). Agencija je ugotovila, da te aromatične snovi ne predstavljajo tveganja za varnost pri ocenjeni zaužiti količini s hrano.

(6) V okviru ocene je Agencija podala pripombe glede specifikacije nekaterih snovi. Pripombe se nanašajo na imena, čistost ali sestavo snovi z naslednjimi številkami FL: 07.041, 07.224 in 07.099. Te pripombe bi bilo treba vključiti na seznam.

(7) S seznamom Unije iz Uredbe (ES) št. 1334/2008 se ureja le uporaba aromatičnih snovi, ki se živilu dodajajo z namenom, da mu dajo ali spremenijo vonj in/ali okus. Snov s številko FL 16.126 se lahko doda živilom iz drugih razlogov, ki niso aromatiziranje, in za te uporabe veljajo druga pravila. Ta uredba določa pogoje uporabe, ki se nanašajo le na njeno uporabo kot aromatične snovi.

(8) Aromatične snovi, ocenjene v teh ocenah, bi bilo treba na seznamu navesti kot ocenjene snovi, tako da se pri zadevnih vnosih na seznamu Unije črtata opombi 1 in 2.

(9) Del A Priloge I k Uredbi (ES) št. 1334/2008 bi bilo zato treba ustrezno spremeniti.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Del A Priloge I k Uredbi (ES) št. 1334/2008 se spremeni v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 19. januarja 2016 Za Komisijo Predsednik Jean-Claude JUNCKER

(1) UL L 354, 31.12.2008, str. 34.

(2) UL L 354, 31.12.2008, str. 1.

(3) Izvedbena uredba Komisije (EU) št. 872/2012 z dne 1. oktobra 2012 o sprejetju seznama aromatičnih snovi iz Uredbe (ES) št. 2232/96 Evropskega parlamenta in Sveta, njegovi uveljavitvi v Prilogi I k Uredbi (ES) št. 1334/2008 Evropskega parlamenta in Sveta ter razveljavitvi Uredbe Komisije (ES) št. 1565/2000 in Odločbe Komisije 1999/217/ES (UL L 267, 2.10.2012, str. 1).

(4) EFSA Journal 2014; 11(12):3911.

(5) EFSA Journal 2014; 11(4):3188.

(6) EFSA Journal 2013; 11(10):3404.